<classify> WAKAZI wa Kijiji cha Kitandi, Wilaya ya Ruangwa, mkoani Lindi wamemuomba Mkuu wa Wilaya hiyo kupiga marufuku utolewaji wa dawa za uzazi wa mpango kwa wanafunzi wa shule za msingi na sekondari wilayani humo.Wakitoa maoni yao kwenye mdahalo wa kijiji ulioendeshwa na Chama cha Waandishi wa Habari Wanawake Tanzania Tamwa katika Uwanja wa Shule ya Msingi Kitandi kuhusiana na mila na desturi zinazosababisha madhara katika jamii, wakazi hao walionesha kukerwa na utolewaji wa dawa hizo.Mkazi wa kijiji hicho, Rashidi Mangomba alimuomba mkuu huyo wa wilaya kuwafuatilia wazazi ambao wamegeuka chanzo cha utolewaji wa dawa hizo kwa watoto na kuongeza kuwa wakati jamii inawalalamikia watoa huduma za afya, imebainika kuwa kuna wazazi ambao wanashirikiana na wauguzi kuwawawekea vipandikizi mwanafunzi hao. Wapo wazazi ambao wao ndio huwapeleka watoto kuwekewa vipandikizi hivyo na hiyo sio sawa kwa kuwa wanachochea watoto hao kujiingiza kwenye ngono mapema kwa kuwa wanakuwa hawana hofu ya kupata mimba, alisema.Khalidi Silikali ameiomba serikali ya kijiji kuwachukulia hatua kali wazazi wanaokubali kumaliza kesi za mimba na unyanyasaji wa kijinsia kwa watoto na wanawake baina ya familia ya mtenda kosa na ile ya aliyetendewa kosa. Huku kwetu hili jambo limekithiri sana kesi nyingi zimekuwa zinaishia majumbani jambo ambalo linapelekea kuongezeka kwa vitendo vya watoto kuacha shule na kuongezeka kwa mimba za utotoni, alisema.  <topic>: KITAIFA 